
Annotatsiya. Tezisda axborot texnologiyalaridan foydalanib sodir etilayotgan tovlamachilik jinoyatlarining kriminalistik tavsifi tizimli ravishda yoritiladi. Kiber-tovlamachilikning tipik sodir etish usullari, raqamli izlari, jinoyatchi va jabrlanuvchi shaxsi, shuningdek, tergovning dastlabki bosqichida qo‘llanilishi zarur bo‘lgan yondashuvlar tahlil qilinadi. Raqamli dalillarni tezkor aniqlash va protsessual mustahkamlashni takomillashtirish bo‘yicha amaliy takliflar ilgari suriladi.
Kalit so‘zlar. kiber-tovlamachilik, kriminalistik tavsif, raqamli izlar, elektron dalil, ransomware, sextortion, ijtimoiy muhandislik, raqamli kriminalistika, tergov metodikasi.
Bugungi kunda axborot texnologiyalarining jadal rivojlanishi natijasida tovlamachilik jinoyati ham o‘zining an’anaviy ko‘rinishidan chiqib, raqamli muhitga moslashgan, ko‘p bosqichli va yuqori latentlikka ega bo‘lgan jinoiy faoliyat shakliga aylandi. Shu sababli mazkur qilmishning kriminalistik tavsifini ishlab chiqish va uni alohida tahlil qilish nafaqat nazariy, balki amaliy jihatdan ham dolzarb hisoblanadi. Kriminalistik tavsif [1] jinoyatni ochish, dastlabki tergov vaziyatlarini baholash, versiyalarni ilgari surish va dalillarni maqsadli yig‘ish uchun tayanch axborot modeli vazifasini bajaradi [2].
Kriminalistika nazariyasida R.S. Belkin kriminalistik tavsifni muayyan turdagi jinoyatlarni ochish va tergov qilish uchun ahamiyatli bo‘lgan tipik ma’lumotlar tizimi sifatida talqin etadi [3]. V.Ya. Koldin uni tergovning dastlabki bosqichida qidiruv yo‘nalishini belgilovchi nazariy model deb baholaydi [4], I.F. Gerasimov esa jinoyat sodir etish usuli, tipik izlar, jinoyatchining shaxsi va jabrlanuvchi xususiyatlarini uning asosiy tarkibiy elementlari sifatida ko‘rsatadi [5]. Ushbu yondashuvlar kiber-tovlamachilikka tatbiq etilganda raqamli muhit ulardagi har bir elementning mazmunini yangicha shakllantirishi ayon bo‘ladi.
Axborot texnologiyalaridan foydalanib sodir etilayotgan tovlamachilik jinoyatlarida kriminalistik tavsifning asosiy tarkibiy qismlari quyidagilardan iborat: jinoyat sodir etish usuli va mexanizmi; jinoyat natijasida qoladigan raqamli izlar va elektron dalillar; jinoyatchining kriminologik va psixologik portreti; jabrlanuvchining viktimologik xususiyatlari; jinoyat sodir etilgan sharoit va vositalar; ushbu elementlar o‘rtasidagi o‘zaro bog‘liqlik. Rossinskaya raqamli jinoyatlarni tergov qilishda elektron izlar va axborot tizimlarining texnik parametrlari alohida o‘rganilishi lozimligini ta’kidlaydi [6]. Vekhov ham kiberjinoyatlarda jinoyat sodir etish usuli ko‘pincha dasturiy vositalar va anonimlashtirish mexanizmlaridan tashkil topishini ko‘rsatadi [7].
Kiber-tovlamachilikning markaziy elementi - jinoyat sodir etish usulidir. An’anaviy tovlamachilikda tahdid bevosita muloqot yoki telefon qo‘ng‘irog‘i orqali ifodalanishi mumkin bo‘lgan bo‘lsa, raqamli muhitda u messenjerlar, ijtimoiy tarmoqlar, elektron pochta, zararli dasturlar va anonim to‘lov vositalari orqali amalga oshiriladi [8]. Shunga ko‘ra, jinoyat sodir etish usuli nafaqat tahdid mazmunini, balki jinoyatchining bilim va malakasi darajasini ham belgilaydi.
Birinchi va eng xavfli usul ransomware, ya’ni zararli dasturiy tovlamachilikdir. Mazkur usulda jinoyatchi qurilma yoki axborot tizimiga noqonuniy kirib, ma’lumotlarni shifrlaydi yoki tizimga kirishni bloklaydi va keyin ularni tiklash evaziga to‘lov talab qiladi. Keshavarzi va Ghaffary ransomware’ni kiber-tovlamachilikning eng mashhur va tizimlashgan ko‘rinishi sifatida baholab, unda maxsus hujum zanjiri mavjudligini ko‘rsatadi [9]. Sakellariadis esa ransomware’ning “spray-and-pray” modelidan maqsadli extortion modeliga o‘tganini va bu jarayon uning ijtimoiy xavfini oshirganini asoslaydi [10]. Kriminalistik jihatdan bunday usulda tizim loglari, elektron pochtalar, kirish tarixlari va blockchain tranzaksiyalari asosiy dalil manbaiga aylanadi.
Ikkinchi keng tarqalgan usul - sextortion yoki jinsiy xarakterdagi kiber-tovlamachilikdir. Bu usulda jinoyatchi jabrlanuvchining ishonchiga kiradi, undan intim material yoki maxfiy ma’lumotlarni oladi va keyinchalik ularni oshkor qilish tahdidi bilan pul yoki boshqa manfaat talab qiladi. Wolak va hammualliflar onlayn viktimlashuv misolida shaxsiy tasvirlar va yozishmalar sextortionning markaziy vositalaridan biriga aylanganini qayd etadi [11]. Henry va Powell esa texnologiya yordamida sodir etiladigan jinsiy zo‘ravonlik reputatsion tahdid, nazorat va majburlashning raqamli shakliga aylanganini ko‘rsatadi [12]. Bunday holatlarda dalillar odatda yozishmalar, media fayllar, profil tarixi va akkauntga kirish loglaridan iborat bo‘ladi.
Uchinchi usul o‘zini huquqni muhofaza qiluvchi organ, bank yoki telekommunikatsiya operatori vakili sifatida tanishtirib, jabrlanuvchini qo‘rqitish orqali pul talab qilishdan iborat. Jinoyatchi “akkauntingiz noqonuniy faoliyatda ishlatilgan”, “kompyuteringizdan taqiqlangan saytlar ochilgan”, “sizga nisbatan ish qo‘zg‘atilmoqda” kabi mazmundagi xabarlar yuboradi va muammoni bartaraf etish evaziga to‘lov so‘raydi. Mazkur usulning kriminalistik xususiyati shundaki, u rasmiylik taassuroti uyg‘otuvchi soxta hujjatlar, logotiplar, botlar va xizmat raqamlaridan foydalanishga tayanadi.
To‘rtinchi usul “double extortion” modeli bo‘lib, bunda jinoyatchi ma’lumotlarni shunchaki bloklash bilan cheklanmay, ularni oldindan nusxalab olib, to‘lov qilinmasa ommaga tarqatishini bildiradi [13]. Mazkur model kriminalistik jihatdan ayniqsa murakkab, chunki u mulkiy talab, axborot xavfsizligiga tajovuz va maxfiy ma’lumotlarni oshkor qilish tahdidini birlashtiradi. Shu bois bunday holatlarda nafaqat tizimga noqonuniy kirish, balki ma’lumotlar sizib chiqishi zanjiri ham alohida o‘rganilishi zarur.
Kiber-tovlamachilikning navbatdagi muhim tarkibiy elementi raqamli izlar va elektron dalillardir. Clough kiberjinoyatlarda ma’lumotlar, tarmoq aloqalari va qurilmalar o‘rtasidagi munosabatlarni tahlil qilish jinoyatning faktik modelini tiklashda alohida ahamiyatga ega ekanini ta’kidlaydi [14]. Brenner esa transmilliylik va anonimlik tufayli elektron dalillarni tezkor aniqlash hamda protsessual mustahkamlash zarurligi ortishini qayd etadi [15]. Amaliyotda bunday izlarga tizim loglari, autentifikatsiya tarixlari, IP va MAC manzillar, qurilma identifikatorlari, messenjer yozishmalari, elektron pochta, audio-video qo‘ng‘iroq qaydlari, bank va kriptovalyuta tranzaksiyalari kiradi.
Rossinskayaning ta’kidlashicha, raqamli dalillarning eng muhim xususiyati ularning o‘zgaruvchan va yo‘qoluvchanligidir [16]. Shu sababli kiber-tovlamachilikni tergov qilishda dalillarni saqlab qolish va o‘z vaqtida protsessual rasmiylashtirish ustuvor vazifaga aylanadi. Dastlabki bosqichdayoq raqamli qurilmalarni ko‘zdan kechirish, tasvir nusxasini olish, hash-kodlar bilan yaxlitlikni ta’minlash va keyingi ekspert tadqiqot uchun mos formatda saqlash zarur. Ayniqsa, kriptovalyuta izlari bo‘yicha blockchain yozuvlari to‘liq “izsiz” emasligi, balki tranzaksiya vaqtini va oqimini aks ettirishi tufayli muhim daliliy yo‘nalish hisoblanadi [10].
Kiber-tovlamachilikning kriminalistik tavsifida jinoyatchining shaxsi ham markaziy o‘rinda turadi. Bychkov kiberjinoyatchilikni klassik jinoyatlarning virtual muhitga moslashgan shakli sifatida tavsiflar ekan, jinoyatchining shaxsida texnik kompetensiya bilan birga yashirin harakatlanish va huquqni muhofaza qiluvchi organlardan qochishga qaratilgan strategik fikrlash mavjudligini ko‘rsatadi [17]. Amaliy umumlashtirish shuni ko‘rsatadiki, bunday shaxslarning bir qismi professional haker-tovlamachilar, ikkinchi qismi ijtimoiy muhandislikka ixtisoslashgan shantajchilar, uchinchi qismi esa aralash usullarni qo‘llaydigan guruhlardir. Ba’zan sobiq xodim yoki tanish singari ichki subyektlar ham mavjud ma’lumot va kirish imkoniyatlaridan foydalanadi.
Jinoyatchining motivi ham muhimdir. Ransomware bilan shug‘ullanuvchi uyushgan guruhlarda asosiy motiv yuqori daromad olish bo‘lsa, sextortion holatlarida nazorat o‘rnatish, psixologik hukmronlik, ijtimoiy qasos yoki jinsiy ekspluatatsiya elementlari ham uchrashi mumkin [18]. Shuning uchun kiber-tovlamachilik kriminalistik tavsifida maqsadni faqat pul bilan cheklab qo‘yish to‘g‘ri emas. Jabrlanuvchining viktimologik xususiyatlari ham bu jarayonda katta rol o‘ynaydi: ijtimoiy tarmoqlardan faol foydalanish, maxfiylik sozlamalariga e’tiborsizlik, kuchli parol qo‘llamaslik, ikki bosqichli autentifikatsiyani yoqmaslik, shaxsiy ma’lumotlarni ortiqcha ommaviylashtirish va raqamli xavfsizlik savodxonligining pastligi viktim xavfini oshiradi.
Xulosa qilib aytganda, axborot texnologiyalaridan foydalanib sodir etilayotgan tovlamachilik jinoyatining kriminalistik tavsifi quyidagi asosiy natijalarni beradi: bu jinoyatning markaziy elementi tahdid va mulkiy talab uyg‘unligidan iborat bo‘lgan raqamli majburlash mexanizmidir; uning tipik usullari ransomware, sextortion, soxta rasmiy tahdid va ma’lumotni oshkor qilish bilan bog‘liq shantajdan iborat; asosiy dalil bazasi elektron izlar, tarmoq loglari, kommunikativ yozishmalar va blockchain ma’lumotlaridan tashkil topadi; jinoyatchining shaxsi ko‘pincha texnik tayyorgarlik, anonimlikka intilish va manipulyativ xulq bilan ajraladi; jabrlanuvchi profilida esa raqamli savodxonlik pastligi va himoyasizlik muhim rol o‘ynaydi. Shu asosda tezkor raqamli ko‘zdan kechirish protokollarini joriy etish, blockchain va log tahliliga ixtisoslashgan mutaxassislarni erta bosqichda jalb qilish, sextortion holatlarida psixologik xavfsizlikni ta’minlovchi protsessual kafolatlarni kuchaytirish va transmilliy elektron dalillar bilan ishlashda xalqaro hamkorlikni faollashtirish maqsadga muvofiqdir.

